Kasper Kulonummi

Kasper Kuutti Aaron Kulonummi (s. 1. maaliskuuta 2004 Helsinki) on suomalainen jääkiekkopuolustaja, joka edustaa SM-liigajoukkue Kiekko-Espoota. Hän laukoo oikealta.

 Ura 
 Seuraura 
Kulonummi aloitti jääkiekkoilun omien sanojensa mukaan noin viisivuotiaana Jokereissa. Hän oli kaudella 2018–2019 C-nuorten SM-karsinnoissa joukkueensa tehokkain puolustaja 24 tehopisteellä. Kulonummi voitti kauden päätteeksi C-nuorten SM-hopeaa. Kaudella 2020–2021 hän nousi 16-vuotiaana Jokereiden U20-joukkueen vakiokokoonpanoon. Joukkueen kausi päättyi kuitenkin joulukuun 2020 vaihteessa, kun pääkaupunkiseudulla juniorikiekkoilun kilpailutoiminta keskeytettiin koronavirusrajoitusten vuoksi.

OHL-joukkue Sudbury Wolves varasi Kulonummen 63. pelaajana CHL:n varaustilaisuudessa 2021. Hän päätti jatkaa kaudella 2021–2022 kuitenkin Jokereiden U20-joukkueessa, jonka varakapteeniksi Kulonummi nousi. Hän oli joukkueen tehokkain puolustaja 29 tehopisteellä, joilla Kulonummi jakoi U20 SM-sarjan puolustajien pistepörssin kuudennen sijan HIFK:n Robert von Gerdtenin kanssa. Hänet valittiin sarjan joulukuun parhaaksi nuoreksi pelaajaksi. Kulonummi valittiin kauden päätteeksi U20 SM-sarjan ensimmäiseen tähdistökentälliseen.

Nashville Predators varasi Kulonummen kolmannella kierroksella 84. pelaajana NHL:n varaustilaisuudessa 2022.

Toukokuussa 2022 Kulonummi teki kaksivuotisen SM-liigasopimuksen Tapparan kanssa. Hän aloitti kauden 2022–2023 seuran U20-joukkueessa, jossa Kulonummi pelasi suurimman osan kaudestaan tehden alkusarjassa ja ylemmässä jatkosarjassa puolustajan pelipaikalta peräti 1,19 pisteen ottelukohtaisella pistekeskiarvolla 36 ottelussa 11 maalia ja 43 tehopistettä. Hän sijoittui U20 SM-sarjan puolustajien pistepörssissä toiseksi edellään vain joukkuetoveri Leevi Sorvali. Kulonummi palkittiin sarjan parhaana puolustajana Reijo Ruotsalainen -palkinnolla ja hänet äänestettiin ensimmäiseen tähdistökentälliseen. Pudotuspeleissä Kulonummi voitti 11 syöttö- ja 12 tehopisteellään puolustajien syöttöpörssin ja hän jakoi puolustajien pistepörssin voiton Leevi Sorvalin kanssa. Kulonummi voitti myös puolustajien tehotilaston lukemalla +8. Hän voitti kauden päätteeksi U20 SM-sarjan mestaruuden. Kulonummi teki SM-liigadebyyttinsä 4. marraskuuta 2022 vieraissa Vaasan Sportia vastaan. Hänet merkittiin Tapparan seitsemänneksi puolustajaksi. Kulonummi sai ottelussa jääaikaa kahdeksan minuuttia ja hänelle merkittiin teholukema –1. Kulonummi sai myös yhden kahden minuutin jäähyn kiinnipitämisestä. Hän pelasi SM-liigassa kauden aikana kymmenen runkosarja- ja yhden pudotuspeliottelun ilman tehopisteitä. Kulonummi voitti sekä Suomen- että Mestarien liigan mestaruuden.

Varsinaisella tulokaskaudellaan 2023–2024 Kulonummi pelasi SM-liigassa 40 runkosarjaottelua tehden neljä syöttöpistettä ja yhden pudotuspeliottelun ilman tehopisteitä. Hän pelasi myös kuusi CHL-ottelua tehden kaksi syöttöpistettä. Jatkoaika.com-verkkolehden toimittaja Konsta Kiviniemen mukaan Kulonummi ei lopulta pystynyt täyttämään rooliaan yhtään ja hän putosi kauden edetessä rotaatiosta. Kulonummi voitti kauden päätteeksi Suomen-mestaruuden.

Kaudeksi 2024–2025 Kulonummi siirtyi kaksivuotisella sopimuksella SM-liigaan nostetun Kiekko-Espoon riveihin. Hän avasi maalitilinsä liigassa kahdella osumalla runkosarjan neljännellä kierroksella 18. syyskuuta 2024 vieraissa Mikkelin Jukureita vastaan. Kulonummen toinen maali syntyi ylivoimalla. Tuomas Anttonen valitsi hänet ottelun Alumnien tähtien kolmostähdeksi. Tammikuussa 2025 Kulonummi joutui yli kuukaudeksi sivuun loukkaantumisen vuoksi. Hän teki lopulta läpimurtonsa SM-liigassa ja pelasi 47 runkosarjaottelua tehopistein 6+11=17 sekä viisi pudotuspeliottelua tehden neljä syöttöpistettä.

 Maajoukkueura 

Kulonummi pelasi alle 20-vuotiaiden MM-kilpailuissa vuonna 2024. Valmentajat valitsivat hänet Suomen turnauksen yhdeksi kolmesta parhaasta pelaajasta. Kulonummi valittiin myös Kanadaa vastaan pelatun avausottelun päätteeksi joukkueensa ottelun parhaaksi pelaajaksi. Välieräottelussa Yhdysvaltoja vastaan hän sai jäähyn ottelun viimeisillä minuuteilla, minkä seurauksena Yhdysvallat teki 3–2 voittomaalin.

Kulonummi pelasi myös alle 18-vuotiaiden MM-kilpailuissa vuosina 2021 ja 2022, joista jälkimmäisessä turnauksessa hän toimi Suomen varakapteenina ja voitti pronssia. Kulonummi voitti joukkueen sisäisen tehotilaston lukemalla +6. Kulonummi pelasi myös alle 18-vuotiaiden Hlinka Gretzky Cupissa vuonna 2021, jolloin hän toimi Suomen varakapteenina. Kulonummi oli joukkueen paras syöttäjä kuudella syöttöpisteellään. Hän edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin Kulonummi voitti kultaa.

Kulonummi edusti myös Suomen alle 16-vuotiaiden maajoukkuetta Sveitsin Lausannessa järjestetyissä nuorten olympialaisissa vuonna 2020, jolloin hän toimi joukkueensa kapteenina. Yhteensä Kulonummi on pelannut 23 nuorten ja 36 poikien maaottelua.

 Pelityyli 
EP Rinksiden suomenkielisten sivujen päätoimittaja Lassi Alasen mukaan Kulonummi on varsin monipuolinen puolustaja, joka pystyy tuomaan lisäarvoa joukkueelleen kaikilla kolmella alueella. Alasen mukaan hän on varsin kypsä puolustuspäässä ja sijoittuu harvoin väärin. Alasen mukaan Kulonummi on taitava kiekonliikuttaja, joka pystyy antamaan laadukkaita avaussyöttöjä ja tuomaan kiekkoa ulos myös jalalla. Kulonummi on Alasen mukaan paikoitellen väläytellyt hyökkäyspäässä kykyä nousta kiekon kanssa viivasta ja luoda itselleen tekopaikkoja hyviltäkin sektoreilta. Hän ei toisaalta ole kuitenkaan kaikista dynaamisin puolustaja, vaan enemmänkin hyvä, kokonaisvaltainen pelaaja. Alasen mukaan Alasella ei ole selkeitä suuria heikkouksia, mutta ei myöskään toistaiseksi sellaisia vahvuuksia, jotka nostaisivat hänet aivan ikäluokkansa kärkeen maailmanlaajuisesti.

Kulonummi on maininnut esikuvakseen Erik Karlssonin, johon häntä on myös verrattu. Kulonummea on luonnehdittu Karlssonin tavoin hyvin luistelevaksi ja kiekolliseksi puolustajaksi sekä hyvin peliä lukevaksi, oivaltavaksi syöttäjäksi.

 Muuta 
Kulonummen pikkuveljet Kaapo ja Kalle pelaavat myös jääkiekkoa. Kaapo pelaa maalivahtina Viikinkien U20-joukkueessa ja Kalle pelaa puolustajana Hämeenlinnan Pallokerhon U18-joukkueessa.

Kulonummi harrasti lapsena myös kaksi kautta koripalloa.

 Tilastot 
 2020–2021  Jokerit  U20-SM  19  0  5  5  0  –  –  –  –  –        U18  6  0  0  0  2 2021–2022  Jokerit (A)  U20-SM  40  3  26  29  12  2  0  0  0  0        U18  6  0  5  5  0   Kiekko-Vantaa  Mestis  3  0  0  0  0  –  –  –  –  – 2022–2023  Tappara  U20-SM  36  11  32  43  18  12  1  11  12  8   Tappara  SM-liiga  10  0  0  0  2  1  0  0  0  0  2023–2024  Tappara  U20-SM  5  0  3  3  8  –  –  –  –  –        JMM  7  0  4  4  4   Tappara   SM-liiga  40  0  4  4  4  1  0  0  0  0  2024–2025  Kiekko-Espoo  SM-liiga  47  6  11  17  22  5  0  4  4  0    3 kautta  yhteensä  SM-liiga  97  6  15  21  28  7  0  4  4  0 1 kausi  yhteensä  Mestis  3  0  0  0  0  –  –  –  –  –

 Lähteet 

 Viitteet 

Luokka:Suomalaiset jääkiekkoilijat
Luokka:Nashville Predatorsin varaamat pelaajat
Luokka:Vuonna 2004 syntyneet
Luokka:Elävät henkilöt